[Skokvideo] Jong mans loop onder polisie deur | Maroela Media
WAARSKUWING: Die video bevat kru taal, is gewelddadig van aard en kan sensitiewe kykers ontstel.
'n Jong man moes magteloos toekyk hoe sy vriend en vennoot deur twee polisiebeamptes aangerand, gewurg en onsedelik deursoek is, kort nadat die beamptes hom met die dood gedreig het as hy sou inmeng.
Dié onthullings is gemaak in 'n skokvideo oor vermeende polisiebrutaliteit wat Dinsdag aan die lig gekom het van 'n voorval wat glo verlede week buite 'n winkelsentrum in Douglasdale, Johannesburg, plaasgevind het.
Die video deel die weergawe van die vennote, wat uit vrees vir viktimisasie die skuilname Anton en Shane gebruik. Shane is die heeltyd aan die woord omdat Anton te getraumatiseerd is om oor die voorval te praat.
Maroela Media het verneem die vennote, albei 25 jaar oud en van Kempton Park, bedryf hul eie sakeonderneming en het pas werk by die Pineslopes-winkelsentrum afgehandel toe hulle op 18 Augustus in die vroeë oggendure deur twee polisiebeamptes by hul motor voorgekeer is.
"Ons werkers was reeds weg na 'n taxistaanplek en ek en Anton was alleen by die motor toe die beamptes daar opdaag," vertel Shane in die video. "Die polisiebeamptes het vir ons gesê om uit die motor te klim. Ek het dadelik uitgeklim, maar Anton was bietjie stadiger."
Anton is toe glo skielik deur een van die beamptes gewelddadig uit die motor gepluk. Die beampte se kollega het by hom aangesluit en hulle het glo begin om Anton aan te rand en te wurg tot hy sy bewussyn verloor het. 'n Beampte het glo 'n vuurwapen op Shane gerig toe hy sy vriend wou help.
Shane het intussen, sonder dat die beamptes dit agtergekom het, 'n selfoon gaan haal en probeer om met die versteekte kamera die beamptes se optrede af te neem.
'n Mens kan hoor hoe Shane vir sy vriend sê dat hy niks kan doen om te help nie, en later uit moedeloosheid in trane uitbars nadat Anton benoud skreeu dat hy nie kan asem kry nie.
Shane vertel dan hoe die beamptes die bewustelose Anton se broek aftrek en in sy anus rond gevoel het voordat hulle hom omgedraai en ook om sy private dele na iets gesoek het. Daar word vermoed dat die beamptes glo vir dwelms gesoek het maar kon niks kry nie. Shane maak op die video melding van Lip Ice en het gesê die deursoekery het hom die meeste oor die voorval geskok.
"Toe alles kalmeer het, het die beamptes gewag totdat Anton bygekom het. Ek het hom in die motor gelaai en die beamptes het net gesê ons moet dit nie weer doen nie, voor hulle daar weg is."
Shane beweer hy het geen idee waarom die polisie so opgetree en hulle aangeval het nie. Hy het gesê hy vermoed dit is omdat hulle twee alleen was, en moontlik omdat hulle wit jong mans is.
Anton het beserings aan sy kop, oor, tong, mond, nek, knieë en enkel opgedoen. Hulle het die volgende dag die voorval by die polisie aangemeld en regshulp ingewin.
Volgens die video is niemand nog in verband met die voorval in hegtenis geneem nie.
Lt. Kay Makhubele, provinsiale polisiewoordvoerder van Gauteng, het Dinsdag aan Maroela Media gesê hulle het die video Dinsdag onder oë gehad.
"Ons gaan dit beslis verder ondersoek en die nodige navrae aan die betrokke partye rig. 'n Interne ondersoek sal gedoen word en die nodige tugstappe sal volg. Volgens die aard van een van die mans se beserings kan 'n kriminele aanklag van aanranding ook teen beamptes volg," het Makhubele gesê. Hy het gesê die onafhanklike polisie-ondersoekdirektoraat (Opod) is ook by die ondersoek betrek.
WAT op die liewe aarde gaan met ons polisie-mag aan??? Kan julle almal asb afbetaal word, en oor aansoek doen vir hulle poste. By my werk moet jy 'n skoon rekord hê, voor jy aangestel word. Hoekom nie ook in die polisie nie!!! Ek is verstom, kwaad, hartseer, sommer alles tegelyk, dat die mense wat jou MOET beskerm jou so behandel. Sies man, sies!!!
Dit is tyd die skuim wat in die polisie is verwyder word. Maar as die bestuur so wat kan jy anders verwag dit is 'n uiterse skande . Ons land gaan ten gronde
Wens hulle wil my kom aanvat…., glo my hulle sal versterkings moet inroep…
Een van my kollegas se broer is ook by sy huis ongeveer 'n maand gelede gearresteer vir beweerde bedrog. 'n Uur of wat later voordat regshulp by die polisiestasie kon opdaag is die persoon dood. Glo versmoor ……????